Toeris verwoes standbeeld toe hy selfie neemDie standbeeld van St. Michael voor dit omgestamp is in die museum in Lissabon ŉ Toeris het ŉ 18de eeuse standbeeld in ŉ museum in Lissabon omgestamp toe hy ŉ foto van homself wou neem. Die standbeeld van St. Michael was te sien in die nasionale museum van antieke kuns, berig die Daily Mail. ŉ Toeris van Brasilië wou Sondag, terwyl die museum gratis besoek kon word, ŉ selfie neem en terwyl hy agteruit getree het, het hy die standbeeld omgestamp en dit het op die vloer geval en gebreek. Nuno Miguel Rodrigues was op die toneel toe dit plaasgevind het, en kon vinnig ŉ foto neem wat daarna soos ŉ veldbrand op Facebook versprei het. Jose Alberto Seabra Carvalho, adjunkdirekteur van die museum, het gesê hy werk al baie jare lank in die museum en hy kan nie onthou dat enigiets soortgelyk al ooit gebeur het nie. Die identiteit van die Brasiliaan word weerhou terwyl die ondersoek voortduur.